+-----------------------------------------------------------------------+
| 3. ลักษณะการประกอบธุรกิจ                                                 |
+-----------------------------------------------------------------------+

ประวัติความเป็นมาของบริษัทฯ 

บมจ. ทรู คอร์ปอเรชั่น เป็นหนึ่งในแบรนด์ที่แข็งแกร่งและได้รับการยอมรับมากที่สุดในประเทศ
โดยเป็นผู้ให้บริการสื่อสารโทรคมนาคมครบวงจร ด้วยจำนวนผู้ใช้บริการกว่า 23
ล้านรายทั่วประเทศ

ความแข็งแกร่งของทรู
เป็นผลจากยุทธศาสตร์คอนเวอร์เจนซ์ที่สามารถมอบความคุ้มค่าและสิทธิประโยชน์แก่ผู้ใช้บริการ
ด้วยการผสมผสานประสิทธิภาพของโครงข่าย ความหลากหลายของผลิตภัณฑ์และบริการต่างๆ
ภายในกลุ่ม ทั้งนี้ ธุรกิจหลัก 5 ธุรกิจของทรู ประกอบด้วย ทรูมูฟ
ผู้ให้บริการโทรศัพท์เคลื่อนที่รายใหญ่อันดับที่สามของประเทศ
ซึ่งยังคงสามารถรักษาสถานภาพที่แข็งแกร่งในตลาดบริการโมบาย อินเทอร์เน็ต
จากการเป็นผู้ให้บริการที่มีเครือข่าย Wi-Fi ที่ใหญ่ที่สุดในประเทศ ทรูออนไลน์
ผู้ให้บริการบรอดแบนด์และโทรศัพท์พื้นฐานรายใหญ่ที่สุดในเขตกรุงเทพมหานครและปริมณฑล
นอกจากนี้ ยังเป็นผู้นำบริการโครงข่ายข้อมูลของประเทศ ทรูวิชั่นส์
ผู้ให้บริการโทรทัศน์ระบบบอกรับเป็นสมาชิกทั่วประเทศรายเดียวของประเทศ ทรูมันนี่
ผู้ให้บริการธุรกรรมทางการเงินผ่านระบบออนไลน์ ประกอบด้วย บริการชำระค่าสินค้า
รวมทั้งบริการจอง-จ่ายสินค้าและบริการต่างๆ อย่างหลากหลาย และ ทรูไลฟ์
ผู้ให้บริการดิจิตอลคอนเทนต์ และบริการอื่นๆ ตอบสนองไลฟ์สไตล์ผู้บริโภค รวมทั้ง ธุรกิจทรูคอฟฟี่
ซึ่งเป็นเครือข่ายร้านกาแฟของทรู และแหล่งรวมสินค้าและบริการคอนเวอร์เจนซ์ของกลุ่ม

กลุ่มทรูรายงานผลประกอบการด้านการเงินโดยแบ่งออกเป็น 3 กลุ่มธุรกิจ คือ ทรูมูฟ ทรูออนไลน์
และ ทรูวิชั่นส์ โดยผลประกอบการด้านการเงินของทรูมันนี่และทรูไลฟ์
ถือเป็นส่วนหนึ่งของทรูออนไลน์

กลุ่มทรูมีความมุ่งมั่นสนับสนุนการพัฒนาประเทศด้วยนวัตกรรมและเทคโนโลยี
รวมทั้งมีส่วนในการลดความเหลื่อมล้ำทางเทคโนโลยี และการสร้างสังคมแห่งการเรียนรู้อย่างยั่งยืน
ด้วยการพลิกโฉมการสื่อสารด้านข้อมูลข่าวสาร (Digital Revolution)
ให้ทุกครัวเรือนในประเทศ และเยาวชนของชาติ
มีโอกาสเข้าถึงข้อมูลข่าวสารและแหล่งความรู้ได้ทั่วถึง
แนวทางการดำเนินธุรกิจของทรูมาจากวัฒนธรรมองค์กร 4 ประการ ประกอบด้วย เชื่อถือได้
สร้างสรรค์ เอาใจใส่ กล้าคิดกล้าทำ โดยมีเป้าหมายเพิ่มคุณค่าแก่ผู้ถือหุ้น ลูกค้า องค์กร สังคม
และ พนักงานเป็นสำคัญ

ยุทธศาสตร์คอนเวอร์เจนซ์ทำให้กลุ่มทรูสามารถเป็นทางเลือกให้กับลูกค้าไลฟ์สไตล์ต่างๆ
ด้วยการผสมผสานบริการภายในกลุ่มเสริมความแข็งแกร่งในการบริการติดต่อสื่อสารและโซลูชั่นได้ตรงตามความต้องการของลูกค้าแต่ละกลุ่ม
ทำให้สามารถเพิ่มยอดผู้ใช้บริการและสร้างความผูกพันกับบริการต่างๆ ของกลุ่มทรู นอกจากนี้
แพ็กเกจระหว่างทรูออนไลน์ และ ทรูมูฟ หรือ ทรูวิชั่นส์ รวมทั้งแพ็กเกจระหว่างทรูวิชั่นส์ และ
ทรูมูฟ ได้รับการตอบรับและประสบความสำเร็จอย่างสูง
ในขณะที่บริการดิจิตอลคอนเทนต์และบริการพาณิชย์อิเล็กทรอนิกส์
มีส่วนสำคัญช่วยเพิ่มคุณค่าให้กับบริการต่างๆ ภายในกลุ่ม

ทรูได้รับการสนับสนุนจากเครือเจริญโภคภัณฑ์ (ซีพี)
กลุ่มธุรกิจด้านการเกษตรครบวงจรที่ใหญ่ที่สุดในภูมิภาคเอเชีย ซึ่งถือหุ้นทรูในสัดส่วนร้อยละ 64.7
มีทุนจดทะเบียนที่เรียกชำระแล้วทั้งสิ้น 77,757 ล้านบาท ณ วันที่ 13 ธันวาคม 2553

ในสิ้นปี 2553 กลุ่มบริษัททรูมีรายได้รวม 62.4 พันล้านบาท (รวมค่าเชื่อมโยงโครงข่าย) และ
มีการลงทุนในโครงสร้างพื้นฐานประมาณ 205 พันล้านบาท โดยมีพนักงานประจำทั้งสิ้น 14,641 คน

ธุรกิจของบริษัทฯ 

บริษัทฯ ก่อตั้งขึ้นครั้งแรกในเดือนพฤศจิกายน 2533
ในฐานะผู้ให้บริการโทรศัพท์พื้นฐานภายใต้สัญญาร่วมการงานและร่วมลงทุนกับบริษัท ทีโอที จำกัด
(มหาชน) (“ทีโอที”) โดยให้บริษัทฯ เป็นผู้ดำเนินการลงทุน จัดหา และติดตั้งควบคุม
ตลอดจนซ่อมบำรุงและรักษาอุปกรณ์ในระบบสำหรับการขยายบริการโทรศัพท์จำนวน 2.6
ล้านเลขหมาย ในเขตกรุงเทพมหานครและปริมณฑล เป็นระยะเวลา 25 ปี
โดยจะสิ้นสุดสัญญาในเดือนตุลาคม 2560

ในปี 2536 บริษัทฯ ได้เปลี่ยนสถานะเป็นบริษัทมหาชน
และเข้าจดทะเบียนในตลาดหลักทรัพย์แห่งประเทศไทยในชื่อ บริษัท เทเลคอมเอเซีย คอร์ปอเรชั่น
จำกัด (มหาชน) ในเดือนธันวาคม 2536 มีชื่อย่อหลักทรัพย์ว่า “TA” ในเดือนเมษายน 2547
บริษัทฯ ได้มีการปรับเปลี่ยนภาพลักษณ์ภายใต้แบรนด์ทรู และได้เปลี่ยนชื่อบริษัทฯ มาเป็น บริษัท ทรู
คอร์ปอเรชั่น จำกัด (มหาชน) มีชื่อย่อหลักทรัพย์ว่า “TRUE”

นอกเหนือจากการให้บริการโทรศัพท์พื้นฐาน และบริการเสริมต่างๆ
ซึ่งรวมถึงบริการโทรศัพท์สาธารณะและบริการอื่นๆ เพิ่มเติม ในปี 2542 บริษัทฯ
ได้เปิดให้บริการโทรศัพท์พื้นฐานใช้นอกสถานที่ WE PCT และในปี 2544 บริษัทฯ (ผ่านบริษัทย่อย)
ได้เปิดให้บริการโครงข่ายข้อมูลความเร็วสูง ซึ่งประกอบด้วยบริการ ADSL และบริการ Cable
Modem และในปี 2546 ได้เปิดให้บริการอินเทอร์เน็ตความเร็วสูงแบบไร้สายหรือบริการ Wi-Fi
ต่อมาในปี 2550 บริษัทย่อยได้เปิดให้บริการโครงข่ายอินเทอร์เน็ตระหว่างประเทศ
(International Internet Gateway) และได้เปิดให้บริการโครงข่ายข้อมูลระหว่างประเทศ
(International Data Gateway) และ บริการโทรศัพท์ทางไกลระหว่างประเทศ ในปี 2551
นอกจากนี้ ในปี 2552 ทรู อินเทอร์เน็ต เกตเวย์ ซึ่งเป็นหนึ่งในบริษัทย่อยของทรู
เป็นบริษัทเอกชนรายแรกที่ได้รับใบอนุญาตจากคณะกรรมการกิจการโทรคมนาคมแห่งชาติ หรือ กทช.
เพื่อให้บริการผ่านโครงข่ายเคเบิลใยแก้วใต้น้ำ ทั้งนี้ ทรู อินเทอร์เน็ต เกตเวย์ เปลี่ยนชื่อเป็น
ทรู อินเตอร์เนชั่นแนล เกตเวย์ ในปี 2553 และในปีเดียวกันนี้ บริษัทฯ
ยังขยายบริการอินเทอร์เน็ต และ ดาต้าเกตเวย์ไปยังประเทศลาว และ กัมพูชา

ในเดือนตุลาคม 2544 บริษัทฯ ได้เข้าถือหุ้น ในบริษัท กรุงเทพอินเตอร์เทเลเทค จำกัด (มหาชน)
หรือ “BITCO” (ซึ่งเป็นบริษัทที่ถือหุ้นในบริษัท ทีเอ ออเร้นจ์ จำกัด) ในอัตราร้อยละ 41.1
ซึ่งนับเป็นการเริ่มเข้าสู่ธุรกิจโทรศัพท์เคลื่อนที่ ทั้งนี้ ทีเอ
ออเร้นจ์ได้เปิดให้บริการอย่างเต็มที่ในเดือนมีนาคม 2545 และ ได้เปลี่ยนชื่อเป็น “ทรูมูฟ”
เมื่อต้นปี 2549 บริษัทฯ ได้เพิ่มสัดส่วนการถือหุ้นใน BITCO มากขึ้นตามลำดับ ณ วันที่ 31 ธันวาคม
2549 บริษัทฯ มีสัดส่วนการถือหุ้นใน BITCO คิดเป็นร้อยละ 93.4 ต่อมาในเดือนธันวาคม 2550
เครือเจริญโภคภัณฑ์ หรือ ซีพี สนับสนุนธุรกิจทรูมูฟ ผ่านวิธีการซื้อหุ้นเพิ่มทุนของ BITCO
ทำให้สัดส่วนการถือหุ้นของบริษัทฯ ใน BITCO ลดลงเป็นอัตราร้อยละ 75.3
ในขณะที่ซีพีมีสัดส่วนการถือหุ้นใน BITCO เพิ่มขึ้นเป็นอัตราร้อยละ 23.9 ซึ่งต่อมาในปี 2552
บริษัทฯ ได้ซื้อหุ้นดังกล่าวจากซีพี รวมทั้งได้เพิ่มทุนใน BITCO อีกจำนวน 2.6 พันล้านบาท
ทำให้สัดส่วนการถือหุ้นของบริษัทฯ ใน BITCO เพิ่มขึ้นเป็นอัตราร้อยละ 98.9

ในเดือนมกราคม 2549 บริษัทฯ ได้เข้าซื้อหุ้น ยูบีซี จาก MIH ทั้งหมด และต่อมาได้ดำเนินการ
เข้าซื้อหุ้นสามัญจากรายย่อย (Tender Offer) ทำให้บริษัทฯ มีสัดส่วนการถือหุ้นทางอ้อมในยูบีซี
ร้อยละ 91.8 ภายหลังการเข้าซื้อหุ้นจากผู้ถือหุ้นรายย่อย เสร็จสิ้นในเดือนมีนาคม 2549 ทั้งนี้
ยูบีซีได้เปลี่ยนชื่อเป็นทรูวิชั่นส์ เมื่อต้นปี 2550 นอกจากนี้
หลังการปรับโครงสร้างของกลุ่มบริษัททรูวิชั่นส์ในช่วงครึ่งปีแรกของปี 2553
และการซื้อคืนหุ้นจากผู้ถือหุ้นส่วนน้อย ในระหว่างเดือนพฤศจิกายน 2553 ถึงเดือนกุมภาพันธ์ 2554
ส่งผลให้บริษัทฯ มีสัดส่วนการถือหุ้นในกลุ่มบริษัททรูวิชั่นส์เพิ่มขึ้นเป็นร้อยละ 99.3

บริษัท ทรู มันนี่ จำกัด ก่อตั้งขึ้นเมื่อวันที่ 15 ธันวาคม 2546
เพื่อให้บริการธุรกรรมทางการเงินแบบออนไลน์สำหรับกลุ่มทรู ในเดือนมิถุนายน 2552 บริษัท ทรู
มันนี่ จำกัด ได้รับใบอนุญาตจากคณะกรรมการธุรกรรมทางอิเล็กทรอนิกส์
ให้เป็นผู้ให้บริการชำระเงินทางอิเล็กทรอนิกส์ เป็นระยะเวลา 10 ปี

ทรูไลฟ์ เป็นกลุ่มธุรกิจบริการดิจิตอลคอนเทนต์ ประกอบด้วยบริษัท ทรู ไลฟ์ พลัส จำกัด หรือ
“TLP” (เดิมชื่อบริษัท ทรู ดิจิตอล เอ็นเตอร์เทนเม้นท์ จำกัด)
ซึ่งเป็นบริษัทที่ทรูถือหุ้นโดยตรงทั้งหมด และบริษัท NC True จำกัด ซึ่งเป็นบริษัทร่วมลงทุนกับ บริษัท
NC Soft จำกัด หนึ่งในผู้พัฒนาและผลิตเกมออนไลน์ที่ใหญ่ที่สุดของประเทศเกาหลี นอกจากนี้ ทรู
ไลฟ์ พลัส ยังร่วมเป็นพันธมิตรทางธุรกิจ กับบริษัท ดราก้อนฟลาย จีเอฟ
ซึ่งเป็นผู้พัฒนาเกมออนไลน์ชั้นนำในเกาหลี เปิดตัวเกม “Special Force” ในปี 2549
ซึ่งต่อมาติดอันดับหนึ่งของเกมออนไลน์ประเภท Casual ต่อเนื่องเป็นเวลา 4 ปี จนถึงปัจจุบัน
นอกเหนือจากเกมออนไลน์ ทรู ไลฟ์ พลัสยังให้บริการดิจิตอลคอนเทนต์ต่างๆ อาทิ
บริการดาวน์โหลดเพลง เว็บพอร์ทัล และสื่อสิ่งพิมพ์และแอพพลิเคชั่นต่างๆ ทั้งนี้ ในเดือนมิถุนายน
2552 ทรูเปิด ทรู แอพ เซ็นเตอร์ (True App Center)
สถาบันศูนย์กลางการศึกษาเพื่อสร้างนักพัฒนาแอพพลิเคชั่นบนมือถือ
เพื่อเสริมสร้างการพัฒนาคอนเทนต์และเพิ่มรายได้จากบริการที่ไม่ใช่เสียง ณ สิ้นปี 2553 ทรู แอพ
เซ็นเตอร์มีการพัฒนาแอพพลิเคชั่นมากกว่า 110 แอพพลิเคชั่น
สามารถรองรับการใช้งานของสมาร์ทโฟน ทั้ง iPhone (ไอโฟน) Android (แอนดรอยด์) และ
BlackBerry (แบล็กเบอร์รี่)

นอกเหนือจากนั้น ในปลายเดือนธันวาคมที่ผ่านมา
กลุ่มทรูได้ลงนามในสัญญาเพื่อเข้าซื้อโครงข่ายโทรศัพท์เคลื่อนที่ในประเทศและหุ้น 4
บริษัทในกลุ่มฮัทชิสัน ซึ่งการซื้อหุ้นดังกล่าวแล้วเสร็จในเดือนมกราคม 2554
การเข้าซื้อหุ้นในครั้งนี้ไม่เพียงทำให้บริษัทฯ
ได้ประโยชน์จากการเป็นผู้ให้บริการรายแรกที่สามารถให้บริการโทรศัพท์เคลื่อนที่ในระบบ 3G
บนคลื่นความถี่ 850 MHz ในเชิงพาณิชย์ได้ทั่วประเทศเท่านั้น
แต่ยังจะช่วยขยายระยะเวลาการให้บริการโทรศัพท์เคลื่อนที่ของกลุ่มบริษัททรูไปจนถึงปี 2568
อีกด้วย

พัฒนาการสำคัญในปี 2553

กลุ่มทรู

 กรกฎาคม: ทรูประสบความสำเร็จในการรีไฟแนนซ์ ทรูวิชั่นส์
โดยได้รับการสนับสนุนจากธนาคารพาณิชย์ในประเทศ 4 แห่ง (ธนาคารกรุงเทพ ธนาคารกสิกรไทย
ธนาคารทิสโก้ และธนาคารทหารไทย) ในการจัดหาวงเงินกู้ระยะยาวสกุลไทยบาท จำนวน 12
พันล้านบาท โดยมีระยะเวลาการชำระหนี้ 8 ปี ในอัตราดอกเบี้ยต่ำ
และมีเงื่อนไขที่ผ่อนปรนกว่าเงื่อนไขเงินกู้เดิม ซึ่งมีกำหนดชำระคืนในระยะเวลา 3 ปี
ในอัตราดอกเบี้ยร้อยละ 7.7

 กรกฎาคม: ทรูวิชั่นส์ ได้ปรับโครงสร้างกลุ่มบริษัท เพื่อรองรับกรอบการกำกับดูแลที่เปลี่ยนแปลง
และทำให้การดำเนินธุรกิจของทรูวิชั่นส์มีความคล่องตัวมากขึ้นรองรับการเติบโตของธุรกิจในอนาคต
โดยทรูได้จัดตั้งบริษัท ทรู วิชั่นส์ กรุ๊ป จำกัด ในรูปของบริษัทโฮลดิ้ง (Holding Company) ซึ่งทรู
มีสัดส่วนการถือหุ้นในบริษัทดังกล่าวเป็นร้อยละ 99.99 ทั้งนี้ บริษัท ทรู วิชั่นส์ กรุ๊ป จำกัด
ได้ซื้อหุ้นใน บมจ. ทรู วิชั่นส์ ร้อยละ 73 จากบริษัท ทรู มัลติมีเดีย จำกัด นอกจากนี้
ยังซื้อหุ้นอีกร้อยละ 48 ใน บมจ. ทรู วิชั่นส์ เคเบิ้ล จาก บมจ. ทรู วิชั่นส์
หลังการปรับโครงสร้างดังกล่าว กลุ่มทรูถือหุ้นใน บมจ. ทรู วิชั่นส์ เพิ่มขึ้นเป็นร้อยละ 98.3
(จากเดิมร้อยละ 91.8) และ ถือหุ้นใน บมจ. ทรู วิชั่นส์ เคเบิ้ล เพิ่มขึ้นเป็นร้อยละ 98.5
(จากเดิมร้อยละ 91.2)

 พฤศจิกายน: ผลจากการที่ บมจ. ทรู วิชั่นส์ซื้อคืนหุ้นจากผู้ถือหุ้นส่วนน้อย
ในระหว่างเดือนพฤศจิกายน 2553 ถึงเดือนกุมภาพันธ์ 2554
ทำให้กลุ่มทรูมีสัดส่วนการถือหุ้นทางอ้อมในบมจ. ทรู วิชั่นส์ และ บมจ. ทรู วิชั่นส์ เคเบิ้ล
เพิ่มขึ้นเป็นร้อยละ 99.3 และร้อยละ 99.0 ตามลำดับ

 พฤศจิกายน: เครือเจริญโภคภัณฑ์ หรือ ซีพีกรุ๊ป เพิ่มสัดส่วนการถือหุ้นใน ทรู คอร์ปอเรชั่น
โดยการซื้อหุ้นทรูทั้งหมดจาก KfW ซึ่งเป็นธนาคารเพื่อการพัฒนา ประเทศเยอรมัน
ทำให้สัดส่วนการถือหุ้นในทรู โดยเครือเจริญโภคภัณฑ์เพิ่มขึ้นจากเดิมร้อยละ 55.7 เป็น 64.74

ทรูมูฟ

 มีนาคม: ทรูมูฟ เปิดตัว"โมโตโรล่า ไมล์สโตน" สมาร์ทโฟนที่ทำงานบนแพลตฟอร์มแอนดรอยด์
2.1 ครั้งแรกในประเทศไทย

 มิถุนายน: ทรูมูฟ ร่วมกับ กลุ่มคอนเน็กซัส โมบายล์ ขยายบริการ “Data Roaming Flat
Rate” เพิ่มอีก
2 ปลายทาง ไปยังมาเก๊า และ เวียดนาม ด้วยอัตราค่าบริการสูงสุดเพียงวันละ 399 บาท
โรมมิ่งข้อมูลผ่าน GPRS และ EDGE ได้ไม่จำกัด โดยต่อมาในเดือนธันวาคม
ทรูมูฟได้มีการปรับโปรโมชั่นอีกครั้ง ด้วยการเปิดแคมเปญใหม่ “No. 11” ให้ผู้ใช้บริการสามารถส่ง
SMS ขณะอยู่ต่างประเทศ ราคาเดียว ทุกเครือข่าย ทุกประเทศทั่วโลก เพียงข้อความละ 11 บาท

 มิถุนายน: ทรูมูฟเปิดตัวโปรโมชั่น “ยิ่งโทร ยิ่งถูก” สำหรับลูกค้าใหม่แบบรายเดือน
ครั้งแรกที่ลูกค้าสามารถยืดหยุ่นค่าใช้จ่ายในแต่ละเดือนได้ตามการใช้งาน
ประหยัดค่าใช้จ่ายด้วยค่าบริการเหมาจ่ายเริ่มต้นเดือนละ 199 บาท ค่าโทรต่ำสุดเพียงนาทีละ
0.75 บาท ทุกเครือข่าย ตลอด 24 ชั่วโมง

 กันยายน: ทรูมูฟเปิดตัวไอโฟน 4 โดยเป็นผู้นำตลาด ทั้งในด้านยอดขาย
การนำเสนอแพ็กเกจต่างๆ และและการให้บริการลูกค้า
ทำให้สัดส่วนของลูกค้าที่ซื้อเครื่องไอโฟนจากทรูและสมัครใช้บริการแพ็กเกจของทรูมูฟเพิ่มขึ้นกว่า 3
เท่าตัว เป็นประมาณร้อยละ 90 จากปีก่อนหน้า

 ตุลาคม: ทรูมูฟเปิดตัว “ไอที เฟรนด์” พนักงานที่มีความเชี่ยวชาญด้านสมาร์ทโฟน
จำนวนมากกว่า 300 คน ซึ่งประจำอยู่ในร้านทรูช้อปทั่วประเทศ ทั้งนี้
เพื่อเสริมสร้างความเป็นผู้นำบริการด้านสมาร์ทโฟนของทรูมูฟ

 ตุลาคม: เพื่อรับประโยชน์จากการเติบโตของตลาดบริการที่ไม่ใช่เสียง ทรูมูฟเปิดตัว ไฮสปีด
เน็ตซิม นำเสนอบริการโมบาย อินเทอร์เน็ต (บนเทคโนโลยี 3G/EDGE)
สำหรับผู้ใช้บริการแบบเติมเงินที่ใช้สมาร์ทโฟน โทรศัพท์และโน้ตบุ๊กที่สามารถเชื่อมต่อ Wi-Fi

 ธันวาคม: บริการคงสิทธิเลขหมายโทรศัพท์เคลื่อนที่เริ่มเปิดให้บริการในวงจำกัด
ในเขตกรุงเทพมหานคร
บริการดังกล่าวนี้ทำให้ผู้ใช้บริการสามารถเลือกผู้ให้บริการโทรศัพท์เคลื่อนที่ได้โดยไม่ต้องเปลี่ยน
เลขหมายโทรศัพท์

ทรูออนไลน์

 กุมภาพันธ์: ทรูออนไลน์ เปิดแคมเปญใหม่ ทรูออนไลน์ 4 Mbps ในราคา 599 บาทต่อเดือน
พร้อมค่าโทร
ทรูมูฟฟรี 599 บาท นอกจากนี้ ยังให้ความสำคัญกับการรักษาฐานลูกค้า
โดยมอบข้อเสนอพิเศษสำหรับลูกค้าเดิมที่ใช้แพ็กเกจ 3-5 Mbps ปรับเพิ่มความเร็วขึ้นอีก 1 Mbps
โดยอัตโนมัติ

 มีนาคม:
ทรูได้มีการดำเนินกลยุทธ์เพื่อชะลอการลดลงของรายได้จากบริการโทรศัพท์พื้นฐานในกลุ่มลูกค้าโทรศัพท์บ้าน
โดยนำเสนอแคมเปญใหม่เพื่อมอบความคุ้มค่าสูงสุดแก่ลูกค้าโทรศัพท์บ้านทรูกว่า 1.3 ล้านเลขหมาย
ให้โทรเข้าโทรศัพท์เคลื่อนที่ทุกเครือข่าย และโทรทางไกลทั่วประเทศ ครั้งละ 3 บาทตลอด 24
ชั่วโมง โดยกลยุทธ์ดังกล่าวช่วยกระตุ้นการใช้โทรศัพท์บ้าน
และส่งผลให้รายได้จากบริการโทรศัพท์พื้นฐานลดลงเป็นอัตราหนึ่งหลักเป็นปีแรก

 เมษายน: ทรู อินเทอร์เน็ต เกตเวย์ ประกาศเปลี่ยนชื่อเป็น ทรู อินเตอร์เนชั่นแนล เกตเวย์
เพื่อตอกย้ำความเป็นผู้นำเกตเวย์ครบวงจร และก้าวสู่การเป็นผู้ให้บริการในระดับภูมิภาค

 เมษายน: ทรู อินเตอร์เนชั่นแนล คอมมิวนิเคชั่น ผู้ให้บริการโทรทางไกลระหว่างประเทศ ทรู
006 รับมอบใบรับรองมาตรฐานระบบบริหารคุณภาพ ISO9001:2008 จากบริษัท บีเอสไอ
แมเนจเม้นท์ ซิสเต็มส์ (ประเทศไทย) จำกัด รับรองคุณภาพด้านการปฏิบัติงาน การบำรุงรักษา
การขายและการบริการ

 พฤษภาคม: ทรู อินเทอร์เน็ต ดาต้า เซ็นเตอร์ เปิดบริการ “ทรู คลาวด์” (True Cloud
Services) บนเทคโนโลยีคลาวด์ คอมพิวติ้ง (Cloud Computing) รายแรกในเมืองไทย
โดยให้บริการด้วย 2 แพ็กเกจคือ คลาวด์ เซิร์ฟเวอร์ (Cloud Server)
บริการเครื่องแม่ข่ายเสมือนจริง (Virtual Server) บนเครือข่ายอินเทอร์เน็ต และ คลาวด์
สตอเรจ (Cloud Storage) บริการพื้นที่บนเครือข่ายอินเทอร์เน็ต โดยไม่จำกัดขนาดของพื้นที่
ซึ่งบริการทั้งสองนี้คิดค่าบริการตามการใช้งานจริง (Pay Per Use) เป็นรายวัน

 มิถุนายน: ทรูออนไลน์เปิดตัวแพ็กเกจใหม่ ไฮสปีดอินเทอร์เน็ต “อีโคแพ็กจากทรูออนไลน์”
เพื่อเจาะกลุ่มผู้เริ่มต้นใช้งานออนไลน์ ด้วยค่าบริการเดือนละ 399 บาท
สามารถใช้งานอินเทอร์เน็ตความเร็วสูง 2 Mbps นาน 100 ชั่วโมง

 มิถุนายน: ทรูออนไลน์เปิดตัว Ultra hi-speed Internet ความเร็วสูงสุด 50 Mbps
ด้วยเทคโนโลยี VDSL2 ครั้งแรกของประเทศ ด้วยแพ็กเกจความเร็ว 30 และ 50 Mbps

 สิงหาคม:
ทรูออนไลน์เป็นผู้ให้บริการรายแรกของประเทศที่เพิ่มมาตรฐานความเร็วใหม่สำหรับบริการ
บรอดแบนด์เป็น 6 Mbps สำหรับลูกค้าในวงกว้าง โดยเปิดตัวแพ็กเกจ “ท่องเน็ตเร็วสูง 6 Mbps
599 บาท” พร้อมยกระดับมาตรฐานความเร็วให้ลูกค้าปัจจุบันที่ใช้เน็ตเดือนละ 599 บาท
โดยให้ความเร็วเพิ่มขึ้นอีก 2 Mbps เป็น 6 Mbps

 ธันวาคม: ทรูออนไลน์เริ่มทดลองให้บริการบรอดแบนด์ความเร็วสูงตั้งแต่ 10 ถึง 100 Mbps
ด้วยเทคโนโลยี DOCSIS 3.0 ในบางพื้นที่
โดยเทคโนโลยีนี้สามารถให้บริการบรอดแบนด์และเคเบิลทีวีในระบบ High Definition (HDTV)
ได้พร้อมๆ กัน ทำให้ทรูออนไลน์มีความได้เปรียบในเชิงการแข่งขัน
ด้วยการนำประเทศสู่การเปลี่ยนผ่านจากบริการบรอดแบนด์เดิม ไปเป็นบริการใหม่ด้วยเทคโนโลยี
DOCSIS 3.0

ทรูวิชั่นส์

 มกราคม: เครือเจริญโภคภัณฑ์ โดยทรูวิชั่นส์ ร่วมมือกับกลุ่ม ฟีนิกซ์ ทีวี
ผู้ผลิตสื่อทีวีชั้นนำจากประเทศจีน เปิดช่องรายการข่าว Phoenix InfoNews (ทรูวิชั่นส์ช่อง 95)
เพื่อนำเสนอข่าวให้กับลูกค้าชาวจีนที่อยู่ในไทย
รวมทั้งสมาชิกที่ต้องการทราบความเคลื่อนไหวและข่าวเชิงวิเคราะห์จากทีมงานมืออาชีพ

 พฤษภาคม: การเปิดตัว “TrueVisions HD”
ทำให้ทรูวิชั่นส์บรรลุเป้าหมายทางยุทธศาสตร์ครั้งสำคัญ
โดยเป็นผู้ให้บริการรายแรกที่เปิดให้บริการในระบบ High Definition ในเมืองไทย

 มิถุนายน: ทรูวิชั่นส์ เปิดตัว “ทรู อคาเดมี แฟนเทเชีย ปฏิบัติการล่าฝันซีซั่น 7”
โดยร่วมมือกับโมเดิร์นไนน์ทีวีถ่ายทอดรายการทั่วประเทศ

 ตุลาคม: "TNN 24" ได้ขยายช่องทางการส่งสัญญาณออกอากาศผ่านดาวเทียมไทยคม 5
โดยมีเป้าหมายขยายฐานผู้ชมข่าวจาก 1.8 ล้านครัวเรือนในปัจจุบัน สู่ 10
ล้านครัวเรือนทั่วประเทศ และ ครอบคลุมสู่ประเทศต่างๆ กว่า 110 ประเทศใน 4 ทวีป คือ
เอเชีย ยุโรป ออสเตรเลีย และแอฟริกา

 พฤศจิกายน: ทรูวิชั่นส์เพิ่มประสิทธิภาพในการดำเนินธุรกิจด้วยการซื้อคืนหุ้นจากผู้ถือหุ้นส่วนน้อย
ซึ่งเป็นผู้ถือหุ้นรายย่อย

 ธันวาคม: ทรูวิชั่นส์ร่วมมือกับสยามสปอร์ต รับสิทธิ์ถ่ายทอดสดฟุตบอล “สปอนเซอร์
ไทยพรีเมียร์ลีก” ปี 2554 - 2556 อย่างเป็นทางการ 204 นัดต่อฤดูกาล

ทรูมันนี่

 กรกฎาคม: ทรูมันนี่เป็นผู้ให้บริการไทยรายแรกที่ได้รับเงินทุนจาก GSM Association
เพื่อสนับสนุนแผนงานขยายจุดรับชำระ ทรูมันนี่ เอ็กซ์เพรส ให้ครอบคลุมทั่วประเทศ ทั้งนี้
บริษัทมีเป้าหมายเพิ่มเครือข่ายบริการจุดรับชำระผ่าน ทรูมันนี่ เอ็กซ์เพรสอีก 10,000
จุดในชุมชนระดับตำบล ภายในระยะเวลา 1 ปี

 พฤศจิกายน: ทรูมันนี่ได้ร่วมลงนามกับธนาคารแห่งประเทศไทย
เพื่อใช้มาตรฐานกลางข้อความการชำระเงินทางอิเล็กทรอนิกส์
ในฐานะองค์กรที่ได้รับอนุญาตจากธนาคารแห่งประเทศไทยให้ดำเนินกิจการธุรกิจบัตรเงินอิเล็กทรอนิกส์

ทรูไลฟ์

 กุมภาพันธ์: ทรูเผยความสำเร็จของทรู แอพ เซ็นเตอร์ โดยมียอดดาวน์โหลดผ่าน App Store
มากกว่า 1.3 ล้านครั้ง

 เมษายน: ทรู เปิดตัว “ทรูดิจิตอลบุ๊คสโตร์” คลังหนังสือดิจิตอล
รวบรวมคอนเทนต์จากสำนักพิมพ์ชั้นนำและ นักเขียนชื่อดัง ให้ดาวน์โหลดผ่าน
www.truebookstore.com

 กรกฎาคม: ทรูได้เปิดตัวแบรนด์ใหม่ “ทรูไลฟ์พลัส” ซึ่งเป็นแบรนด์คอนเวอร์เจนซ์ ตามแนวคิด
Better Convenience, Better Enjoyment, Better Bonding และ Better Value
โดยพร้อมกันนี้ได้เปิดตัวแคมเปญ คอนเวอร์เจนซ์ใหม่ล่าสุด “ทรูไลฟ์ฟรีทูแอร์”
ขยายฐานลูกค้าสู่ระดับกลางถึงล่าง ดูทีวีคมชัด 35 ช่อง คุณภาพ เพียง 30 บาท ต่อเดือน

รางวัลที่ได้รับในปี 2553

 ทรูรับรางวัลผลงานตามปรัชญาเศรษฐกิจพอเพียง (รางวัลที่ 2 ประเภทธุรกิจขนาดใหญ่)
จากการประกวดผลงานตามปรัชญาของเศรษฐกิจพอเพียงครั้งที่ 2 ระหว่างปี 2552 - 2553
ซึ่งจัดขึ้นโดย สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ

 ทรู รับรางวัล
“การขับเคลื่อนธุรกิจด้วยเทคโนโลยีสารสนเทศและการสื่อสารดีเด่นแห่งปี” ในกลุ่มธุรกิจการบริการ
จากงาน Thailand ICT Excellence Awards 2009 ซึ่งจัดโดย
สมาคมการจัดการธุรกิจแห่งประเทศไทย

 ทรูรับมอบรางวัลองค์กรความเป็นเลิศด้านการตลาด “Thailand Corporate Excellence
Awards 2009” ต่อเนื่องเป็นปีที่ 2 จากสมาคมการจัดการธุรกิจแห่งประเทศไทย นอกจากนี้
กลุ่มทรูยังเป็น 1 ใน 5 องค์กรที่มีความเป็นเลิศด้าน “นวัตกรรมและการสร้างสรรค์สิ่งใหม่ๆ”
(Innovation Excellence)

 ทรู รับรางวัลเกียรติยศ “สถานประกอบการดีเด่นด้านความปลอดภัย
อาชีวอนามัยและสภาพแวดล้อมในการทำงาน ระดับประเทศ” 5 ปีซ้อน (พ.ศ. 2549 - พ.ศ.
2553) ในงานสัปดาห์ความปลอดภัยในการทำงานแห่งชาติครั้งที่ 24 “แรงงานปลอดภัย
สุขภาพอนามัยดี มีความรับผิดชอบต่อสังคม”

 ทรูได้รับการคัดเลือกให้เป็น 1 ใน 10 บริษัทนวัตกรรมยอดเยี่ยมแห่งประเทศไทยต่อเนื่องเป็นปีที่
2 จาก 480 บริษัทในตลาดหลักทรัพย์แห่งประเทศไทย
เนื่องจากความโดดเด่นด้านคอนเวอร์เจนซ์ซึ่งเป็นกลยุทธ์หลักของบริษัท ทั้งนี้
กลุ่มทรูเป็นบริษัทในธุรกิจสื่อสารรายเดียวที่ได้รับรางวัลดังกล่าวนี้

 ทรูทัช รับโล่รางวัลและเหรียญทองแดงประเภท Contact Center Best Practices
(Outsourced) - Large Call Center จากงานประกวด 2010 World Awards Top
Ranking Performers in the Contact Center ซึ่งจัดขึ้นโดย Contact Center World
ณ ลาสเวกัส สหรัฐอเมริกา และนับเป็นครั้งแรกที่บริษัทไทยได้รับรางวัลในระดับสากล

 ทรูมูฟ ไอโฟน แคร์ เซ็นเตอร์ หนึ่งในคอลเซ็นเตอร์กลุ่มทรู คว้ารางวัลชนะเลิศ
“การบริการคอลเซ็นเตอร์ยอดเยี่ยม” จากการประกวด 2010 Thailand National Call
Center Awards ซึ่งจัดโดยสมาคมอุตสาหกรรมการบริการลูกค้าทางโทรศัพท์แห่งประเทศไทย

ภาพรวมการประกอบธุรกิจของบริษัทฯ บริษัทย่อย กิจการร่วมค้า และบริษัทร่วม

กลุ่มทรูรายงานผลประกอบการด้านการเงิน โดยแบ่งออกเป็น 3 กลุ่มธุรกิจ คือ ทรูมูฟ ทรูออนไลน์
และทรูวิชั่นส์ โดยผลประกอบการด้านการเงินของทรูมันนี่ และ ทรูไลฟ์
ถือเป็นส่วนหนึ่งของทรูออนไลน์

(1) ทรูออนไลน์ ประกอบด้วยบริษัทฯ และบริษัทย่อยที่ยังคงมีกิจกรรมทางธุรกิจ 33 บริษัท
กิจการร่วมค้า 3 บริษัท และ บริษัทร่วม 1 บริษัท

(2) ทรูมูฟ ประกอบด้วยบริษัทย่อยที่ยังคงมีกิจกรรมทางธุรกิจ 6 บริษัท

(3) ทรูวิชั่นส์ ประกอบด้วยบริษัทย่อยที่ยังคงมีกิจกรรมทางธุรกิจ 9 บริษัท และ บริษัทร่วม 1 บริษัท

[][]